Nike-sloganet Just do it har fået en helt ny betydning, de britiske kongeliges patriotisme vil fremover klinge hult, og den ellers, åh, så solidariske Bono må være færdig med at give os andre dårlig samvittighed.

Det er vel nogle af de hurtige konklusioner, man kan drage, efter at den tyske avis Süddeutsche Zeitung søndag – i samarbejde med medier verden over – breakede endnu et læk (kaldet Paradise Papers) om nogle af verdens rigeste mennesker, største brands og mest succesfulde virksomheder og deres krumspring for at undgå at betale skat.

Facebook, Nike, Apple, Uber og McDonald’s – og i den mere kuriøse ende den britiske dronning Elizabeth, hendes søn prins Charles og altså den irske U2-forsanger Bono – er allerede dukket op i papirerne, og de kommende uger kan vi se frem til nye afsløringer. I alt har medierne fået fingrene i 13,4 millioner dokumenter fra virksomhederne Appleby og Asiaciti Trust, der med hovedsæde i Bermuda opererer i en lang række af verdens velkendte skattelylande.

Men kan vi forvente, at det fører til andet end forargelse, dårlige undskyldninger og politikere, der lover at se nærmere på reglerne?

For at finde svaret er det måske mest oplagt at se bagud. For hvilke konsekvenser har det helt konkret fået, at en ligeledes anonym kilde for blot halvandet år siden i den såkaldte Panama Papers-sag lækkede 11,5 millioner dokumenter fra et rådgivingsfirma i Panama, der på nøjagtig samme vis afslørede skattespekulation og regulære ulovligheder blandt tusindvis af politikere, sportsfolk og erhvervsfolk?